Zim moet soveel kinders as moontlik maak sê regeringslid – praag.co.za — 20 jaar jonk!
Zim moet soveel kinders as moontlik maak sê regeringslid
Mudede, regs, is nie lid van die Boeremag nie
Die Registrateur-generaal, Tobaiwa Mudede het Zimbabwiërs aangeraai om voorbehoedmiddels te staak. Hy het gesê voorbehoedmiddels is ‘n slenter deur magtige Westerse lande om bevolkingsgroei te vertraag in Afrika en sodoende die kontinent te verswak.
Mudede het gesê voorbehoedmiddels lei tot pandemiese siektes soos kanker, veral in vroue. Hy het voor kerklike gemeentelede ter herdenking van Afrika-dag in Kambuzuma, Harare dié waarskuwing gerig.
Teenwoordig was senior Zanu-PF- en ander regeringsamptenare.
Mudede het gesê hy is mede-outeur van ‘n boek oor bevolkingsbeheer wat hy saam met televisieprodusent Richard Hondo gepen het.
Hy het gesê die boek verduidelik waarom swartes moet ophou om voorbehoedmiddels te gebruik en gesê hulle moet eerder soveel kinders as moontlik kry.
Mudede het toegegee dat sy idees weerstand sal kry. Maar, het hy gesê: “Ek is beangs as ek dink dat my dogtertjie voorbehoedmiddels moet gebruik. Hoekom wil jy hierdie buitelandse produkte hê? Dit veroorsaak baie pyn vir my.
“Waar gaan jy kry soldate kry as daar ‘n aanval is? Ons wil polisiebeamptes, werkers, verpleegsters hê. As jy die jong mense vandag vra hoeveel kinders hulle het, hoor jy hoe hulle trots reageer ‘net twee’.”
Mudede het gesê Zimbabwe kan nie ‘n supermoondheid word indien hy sy bevolkingsgroei aan bande lê nie.
Hy het verwys na Nigerië, wat ‘n bevolking van meer as 130-miljoen het, en ‘n opbloei in sy ekonomie beleef, terwyl lande soos Zimbabwe wat hom steur aan voorbehoeding, traer ekonomieë het.
Skrywer praagGepubliseer op 28 Mei 2014 17 Junie 2014 Kategorieë Nuus, Suider-AfrikaSleutelwoord bevolkingsgroei, kanker, Registrateur-generaal, Tobaiwa Mudede, voorbehoedmiddels, Zimbabwe
Vorige Vorige artikel: Platinastakings laat ekonomie in eerste kwartaal krimp
Volgende Volgende artikel: Bloemhof in greep van diarree-uitbraak